## Sanitat administra prop de 86.000 dosis de la vacuna contra el VPH a menors a partir de 12 anys de la Comunitat Valenciana

*** ​​​​​​​​​​​​En 2023, un total de 47.004 menors van rebre la primera dosi de la vacuna del virus del papil·loma humà (VPH) als dotze anys, mentre que a 38.573 més els va ser administrada la segona dosi
* A més, es van administrar més d’11.000 dosis a persones incloses en els grups de risc
* Sanitat actualitza el protocol de vacunació contra el virus del papil·loma, després de l’aprovació de les últimes evidències científiques en la reunió recent de la Comissió de Salut Pública del Consell Interterritorial del Sistema Nacional de Salut**

La Conselleria de Sanitat ha administrat en 2023 prop de 86.000 dosis de la vacuna contra el virus del papil·loma humà (VPH) a menors a partir dels dotze anys a la Comunitat Valenciana.

En concret, un total de 47.004 menors van rebre la primera dosi de la vacuna als dotze anys l’any passat, mentre que a 38.573 més els va ser administrada la segona dosi de la vacuna contra el VPH.

Estes dades han sigut facilitades per la Direcció General de Salut Pública amb motiu de la celebració este dilluns, 4 de març, del Dia Internacional de la Conscienciació sobre el Virus del Papil·loma Humà (VPH).

Per sexes, dels menors que van rebre la primera dosi de la vacuna contra el VPH, 22.965 van ser xics i 24.039 xiques, la qual cosa suposa un 78 % dels hòmens i un 87 % de les dones d’eixa edat a la Comunitat Valenciana. Per la seua banda, 17.794 xics i 20.779 xiques van ser immunitzats amb la segona dosi, és a dir, el 60 % dels hòmens i el 75 % de les dones d’eixa edat.

Per províncies, a Castelló van rebre la primera dosi de la vacuna 5.509 menors de 12 anys (2.632 xics i 2.877 xiques), mentre que 4.524 jóvens han sigut immunitzats amb la segona dosi (2.043 xics i 2.481 xiques).

A Alacant han sigut un total de 16.390 xics i xiques de dotze anys els que han rebut la primera dosi (7.876 hòmens i 8.514 dones) i 13.222 adolescents, la segona dosi (5.986 xics i 7.236 xiques).

I a València, un total de 25.105 jóvens van rebre la primera dosi (12.457 xics i 12.648 xiques), mentre que a 20.827 adolescents els van administrar la segona dosi (9.765 xics i 11.062 xiques).

**Vacunació en grups de risc**

A més de la vacunació en menors de 12 anys, durant l’any passat es van administrar més d’11.000 dosis a persones incloses en els grups de risc en els quals està indicada la vacunació (4.213 dosis a Alacant, 1.287 dosis a Castelló i 5.861 dosis a València).

Les pràctiques i els grups de risc en els quals està indicada la vacunació són hòmens que tenen sexe amb hòmens (1.350 dosis administrades); dones en tractament excisional, és a dir, a les quals se’ls ha tractat una lesió preneoplàstica anterior (7.615 dosis); dones sotmeses a trasplantament d’òrgans sòlids (165 dosis); dones sotmeses a trasplantament de progenitors hematopoètics (79 dosis), i persones amb infecció per VIH simptomàtiques o asimptomàtiques (2.152 dosis).

**Actualització del protocol de vacunació**

La vacuna contra el VPH està indicada per a la prevenció de berrugues genitals, lesions genitals precanceroses (cervicals, vulvars i vaginals), lesions anals precanceroses, càncer cervical i càncer anal, relacionats causalment amb uns certs genotips del virus.

A la Comunitat Valenciana, es va introduir en 2008 la vacunació sistemàtica contra el VPH en dones adolescents i, en revisions posteriors, es va incloure la recomanació de mantindre la vacunació en dones no vacunades fins als 18 anys, així com la vacunació de persones amb unes certes condicions de risc.

Així mateix, l’octubre de 2022, es va incorporar la vacunació en adolescents hòmens als dotze anys.

Actualment, la Conselleria de Sanitat ha actualitzat el protocol de vacunació contra el VPH a la Comunitat Valenciana, després de l’aprovació recent a finals de febrer per part de la Comissió de Salut Pública del Consell Interterritorial del Sistema Nacional de Salut del document en el qual es revisen les evidències científiques sobre pautes alternatives de vacunació.

D’esta manera, les recomanacions de vacunació contra el VPH són, d’una banda, la vacunació sistemàtica de xiquetes i xiquets als 12 anys (pauta de 2 dosis separades almenys 6 mesos). A més, es recomana la captació de les dones no vacunades fins als 18 anys; els hòmens no vacunats (nascuts en 2010 i no vacunats en 2022), amb pauta de 2 dosis separades, almenys, 6 mesos, així com les persones no vacunades amb determinades situacions de risc (pauta de 2 dosis separades, almenys, 6 mesos).

Així mateix, es recomana la vacunació a les persones amb immunosupressió fins als 45 anys, sempre amb una pauta de 3 dosis (als 0, 1-2 i 6 mesos), independentment de l’edat de començament de la vacunació. En este grup estan incloses les persones amb síndrome de WHIM, les persones amb infecció per VIH o les persones receptores d’un trasplantament d’òrgan sòlid o progenitors hematopoètics.

Finalment, també es recomana la vacunació a les dones de qualsevol edat a les quals se’ls ha tractat una lesió preneoplàstica anterior, amb una pauta de 3 dosis (0, 1-2 i 6 mesos).

Fecha: 04/03/2024